ประกาศสํานักงานคณะกรรมการกํากับหลักทรัพย์และตลาดหลักทรัพย์ที่ อย. 21/2545เรื่อง แนวทางการพิจารณาการทําธุรกรรมที่เข้าข่ายเป็นการซื้อขายหลักทรัพย์ล่วงหน้าโดยที่มาตรา 98(4) แห่งพระราชบัญญัติหลักทรัพย์และตลาดหลักทรัพย์ พ.ศ. 2535กําหนดห้ามมิให้บริษัทหลักทรัพย์ซื้อขายหลักทรัพย์ล่วงหน้าไม่ว่าจะเป็นการซื้อขายในนามของตนเองหรือลูกค้า เว้นแต่คณะกรรมการกํากับหลักทรัพย์และตลาดหลักทรัพย์ประกาศกําหนดให้กระทําได้ซึ่งในปัจจุบันคณะกรรมการกํากับหลักทรัพย์และตลาดหลักทรัพย์ได้กําหนดหลักเกณฑ์เกี่ยวกับการซื้อขายหลักทรัพย์ล่วงหน้าของบริษัทหลักทรัพย์ไว้แล้วตามประกาศว่าด้วยการทําธุรกรรมและการให้บริการด้านอนุพันธ์ของบริษัทหลักทรัพย์นอกตลาดหลักทรัพย์แห่งประเทศไทย อย่างไรก็ดี ยังคงมีข้อสงสัยในทางปฏิบัติเกี่ยวกับการทําธุรกรรมซื้อขายหลักทรัพย์อันเป็นตราสารแห่งหนี้ที่มีกําหนดระยะเวลาชําระราคาและส่งมอบหลักทรัพย์นานกว่ากําหนดเวลาตามธรรมเนียมปฏิบัติในการซื้อขายตราสารหนี้ทั่วไป ว่าเข้าข่ายเป็นการซื้อขายหลักทรัพย์ล่วงหน้าตามมาตรา 98(4) หรือไม่ ประกอบกับสํานักงานยังไม่เคยกําหนดแนวทางการพิจารณาเป็นการทั่วไปว่าการซื้อขายหลักทรัพย์ในลักษณะใดเป็นการซื้อขายหลักทรัพย์ล่วงหน้า สํานักงานจึงเห็นควรกําหนดแนวทางการพิจารณาการทําธุรกรรมที่เข้าข่ายเป็นการซื้อขายหลักทรัพย์ล่วงหน้าตามมาตรา 98(4) ไว้ให้ชัดเจน เพื่อให้เกิดความเข้าใจที่ถูกต้องตรงกันและสอดคล้องกับเจตนารมณ์ในการกํากับดูแลผู้ประกอบธุรกิจการค้าหลักทรัพย์อันเป็นตราสารแห่งหนี้**แนวทางการพิจารณา**1. สํานักงานเห็นว่าบทบัญญัติตามมาตรา 98 (4) ที่กําหนดห้ามมิให้บริษัทหลักทรัพย์ซื้อขายหลักทรัพย์ล่วงหน้าไม่ว่าจะเป็นการซื้อขายในนามของตนเองหรือลูกค้านั้น มีเจตนารมณ์ที่จะใช้บังคับกับการซื้อขายหลักทรัพย์ล่วงหน้าที่มีวัตถุประสงค์เพื่อการเก็งกําไร เพื่อป้องกันความเสี่ยง หรือเพื่อปรับทิศทางการลงทุน เช่น สัญญา Futures สัญญา Options เป็นต้น ดังนั้น หากบริษัทหลักทรัพย์ทําการซื้อขายหลักทรัพย์โดยกําหนดระยะเวลาในการชําระราคาและส่งมอบหลักทรัพย์ในอนาคตเพื่อวัตถุประสงค์ดังกล่าว สํานักงานจะถือว่าธุรกรรมนั้นเป็นการซื้อขายหลักทรัพย์ล่วงหน้า ในทางกลับกันหากบริษัทหลักทรัพย์ทําการซื้อขายหลักทรัพย์โดยกําหนดระยะเวลาในการชําระราคาและส่งมอบหลักทรัพย์ในอนาคตเพื่อวัตถุประสงค์ในเชิงพาณิชย์ทั่วไปนอกเหนือจากวัตถุประสงค์ดังกล่าวข้างต้น เช่น เพื่อปรับโครงสร้างการถือหุ้นในบริษัทใดบริษัทหนึ่งโดยเฉพาะ เพื่อเป็นเครื่องมือในการให้สินเชื่อวิธีหนึ่ง เป็นต้น สํานักงานจะไม่ถือว่าธุรกรรมดังกล่าวเป็นการซื้อขายหลักทรัพย์ล่วงหน้าตามมาตรา 98(4) โดยสํานักงานจะพิจารณาลักษณะการซื้อขายในภาพรวมเป็นรายกรณีไป2. ในการพิจารณาว่าธุรกรรมการซื้อขายหลักทรัพย์อันเป็นตราสารแห่งหนี้ที่มีกําหนดระยะเวลาชําระราคาและส่งมอบหลักทรัพย์ในอนาคตเป็นธุรกรรมที่มีวัตถุประสงค์เพื่อการเก็งกําไรเพื่อป้องกันความเสี่ยง หรือเพื่อปรับทิศทางการลงทุนอันจะทําให้ธุรกรรมดังกล่าวเป็นการซื้อขายหลักทรัพย์ล่วงหน้าตามมาตรา 98(4) หรือไม่นั้น ข้อเท็จจริงที่จะนํามาประกอบการพิจารณาจะรวมถึงข้อเท็จจริงเกี่ยวกับระยะเวลาในการชําระราคาและส่งมอบหลักทรัพย์ วิธีการชําระหนี้ตามสัญญา และวิธีการหลุดพ้นจากหนี้ตามสัญญาก่อนถึงกําหนดชําระราคาและส่งมอบหลักทรัพย์ ดังนั้น หากการซื้อขายหลักทรัพย์อันเป็นตราสารแห่งหนี้ใดกําหนดระยะเวลาในการชําระราคาและส่งมอบหลักทรัพย์นานเกินควร เช่น นานกว่าสิบวันทําการนับแต่วันที่ตกลงราคาซื้อขายหลักทรัพย์ ให้สิทธิคู่สัญญาเลือกที่จะชําระส่วนต่างของราคาหลักทรัพย์ (cash settlement) แทนการส่งมอบหลักทรัพย์เมื่อถึงกําหนดชําระราคาและส่งมอบหลักทรัพย์ หรือยินยอมให้คู่สัญญาปิดฐานะ (close-out position) ก่อนถึงวันครบกําหนดชําระราคาและส่งมอบหลักทรัพย์ สํานักงานอาจพิจารณาว่าธุรกรรมดังกล่าวเป็นการซื้อขายหลักทรัพย์ล่วงหน้าตามมาตรา 98(4) โดยสํานักงานจะนําข้อเท็จจริงอื่น ๆ มาประกอบการพิจารณาด้วยสํานักงานจึงขอประกาศมาเพื่อทราบโดยทั่วกันประกาศ ณ วันที่ 21 สิงหาคม พ.ศ. 2545(นายประสาร ไตรรัตน์วรกุล)เลขาธิการสํานักงานคณะกรรมการกํากับหลักทรัพย์และตลาดหลักทรัพย์